20-årige Caroline Küntzel fra Klitmøller kunne næppe have ønsket sig en bedre weekend. I Agios Nikolaos i Grækenland vandt den unge thybo lørdag World Cup i stand up paddle på favoritdistancen 200 meter sprint. - Det betyder helt vildt meget at vinde den eneste World Cup på distancen inden VM i Thailand til november. Sidste år blev jeg nummer to til VM, og jeg krydser fingre for, at jeg efter sejren her i weekenden også kan blive verdensmester, siger hun. En af forklaringerne på hendes gode form er ændrede træningsmetoder. Efter at have fået en ny træner er Caroline Küntzel begyndt at fokusere mere på styrke og eksplosivitet frem for udholdenhed, og det har gjort en stor forskel, fortæller hun. Ud over World Cup-sejren i sprint fik hun også en flot andenplads i disciplinen 1400 meter teknisk race ved konkurrencerne i Grækenland. Selv om Caroline Küntzel, der stammer fra Thisted, er en af Danmarks bedste på et paddleboard, er det ikke ensbetydende med, at hun er fuldtidsprofessionel. - Jeg ville ønske, at jeg kunne leve af det, men jeg arbejder som tjener 30 timer om ugen og får det ellers til løbe rundt ved hjælp af gode sponsorer. Næste opgave for den 20-årige paddlesurfer er EM i Portugal - hun er forsvarende europamester på 200 meter.

Opsummering:
Caroline Küntzel, der bor i Klitmøller, vandt lørdag sprinterdistancen ved World Cup i Agios Nikolaos i Grækenland. Det næste store mål er VM i Thailand.